b'\n_START_ARTICLE_\nHarkuj\xc3\xa4rve kogukonnakirik\n_START_PARAGRAPH_\nHarkuj\xc3\xa4rve kogukonnakirik (varem P\xc3\xbcha Esim\xc3\xa4rter Stefanose kirik, ka Harkuj\xc3\xa4rve Stefanose kirik) on kirik Harjumaal Harkuj\xc3\xa4rve k\xc3\xbclas. See ehitati 1994. aastal. Aastast 2014 on seal luterlikud jumalateenistused. Aprillis 2018 kinnitas EELK kirikukogu formeerunud koguduse Harkuj\xc3\xa4rve koguduseks._NEWLINE_Kiriku arhitekt oli Jaak Kuriks ja ehituse metseen Aino J\xc3\xa4rvesoo._NEWLINE_P\xc3\xbcha Esim\xc3\xa4rter Stefanose kirik kuulus alguses Eesti Karismaatilise Episkopaalkiriku Harkuj\xc3\xa4rve P\xc3\xbcha Esim\xc3\xa4rter Stefanose kogudusele (praegu Stefanose kogudus). 2012. aasta jaanuarist peab Stefanose kogudus teenistusi aadressil Koskla t\xc3\xa4nav 2._NEWLINE_Mais 2014 koostati notariaalne ostu-m\xc3\xbc\xc3\xbcgileping MT\xc3\x9c Harkuj\xc3\xa4rve Kiriku Taastamise Seltsi ja Eesti Karismaatilise Episkopaalkiriku vahel ja sellega l\xc3\xa4ks kirikuhoone Eesti Evangeelse Luterliku Kiriku k\xc3\xa4sutusse. 28. septembril 2014 kell 17.00 alanud jumalateenistusel p\xc3\xbchitses EELK peapiiskop Andres P\xc3\xb5der Harkuj\xc3\xa4rve kogukonnakiriku. Harkuj\xc3\xa4rve kogudus oli kuni 2018. aasta aprilli kirikukogu otsuseni sisuliselt Tallinna Peeteli koguduse t\xc3\xbctarkogudus._NEWLINE_Kiriku aadress on Kiriku tee 2, Harkuj\xc3\xa4rve k\xc3\xbcla, Harjumaa.'